  Майя Бывальцева 16-тӥ оштолэзе Удмуртилэн Кун Кенешезлэн азьвыл чакламтэ 24-тӥ сессияз элькунын вылӥ дасьлыкъя режимлэсь куронъёссэ тӥям понна административной кылкутон сярысь катэ воштонъёс пыртӥзы. Со выль коронавирус инфекци вӧлмонэз алонъя ужрадъёсты быдэсъянэз радъянэн герӟаськемын, вераз парламентысь мер кышкыттэмлыкъя, Кун Кенешлэн регламентэзъя но ужез радъянъя ялан ужась ӧрилэн кивалтӥсезлэн воштӥсез Сергей Лукьянчиков. Та дыре Россиын астэ ачид нимаз висъян режимез тӥям понна Административной эрикрадэз тӥян сярысь кодекслэн 6.3 ёзэтэзлэн 1-тӥ люкетэзъя кылкутон чакламын - санитарно-эпидемиологической кышкыттэмлыкъя катрадлыкез тӥям понна сямен. Соя нимаз адямиос понна тужгес пичиез штраф 15 сюрс манет, тужгес бадӟымез – 40 сюрс манет. 1-тӥ оштолэзе Кодексэ выль ёзэт пыртӥзы (20.6.1), отын шуэрес учыр кылдон яке сыӵе кышкытлык кылдон интывылын вылӥ дасьлыкъя режимез кутон дыръя астэ возён куронъёсты тӥям понна кылкутон чакламын. Соя нимаз адямиос понна 1 сюрсысен 3 сюрс манетозь штрафъёс юнматэмын. Но, Сергей Лукьянчиковлэн верамезъя, Кодекслэн выль ёзэтаз улосвыл эсэпрадо актъёсын юнматэм куронъёсты тӥян учыръёсты лыдэ уг басьты. Выль коронавирус инфекци вӧлмонэз алон понна Удмуртиын вылӥ даслыкъя режим кутон сярысь косэтэз элькунлэн тӧроез 18-тӥ южтолэзе кинюртӥз Лукьянчиковлэн кылъёсызъя, Россиысь улосвылъёсын асьсэ эсэплыко ужкагазъёссэс тӥям понна кылкутон юнматӥсь катъёсты кутыны кутскизы ни. Удмуртилэн Кун Кенешысьтыз депутатъёс элькун катэ тупатонъёсты огкутскемен кык лыдӟемен пыртӥзы. Озьы улосвыл эсэпрадо актъёсын пусъем куронъёсты тӥям понна административной штрафлэн быдӟалаез - 500 манетысен 2 сюрс манетозь. Эпидемиологи ласянь умойтэм югдуро кунысь яке Россилэн мукет улосвылысьтыз Удмуртие лыктэм муртъёс понна – 3 сюрс манет. Ар ӵоже куронъёсты кыкетӥзэ тӥям понна – 5 сюрс манет. Кат кужымаз дас нунал ортчыса пыре.  Тегъёс: Мерлык Ижкар Удмуртия коронавирус КунКенеш катрадлык штрафъёс  